Wol is die produk wat verkry word wanneer gewoonlik skape, of Angorabokke se huidbedekking (hare) afgeskeer is. Dit word skoongemaak en verder verwerk tot 'n materiaal wat vir klere, komberse en ander uitrusting vir die mens se gemak gebruik word. Dit is saam met katoen waarskynlik een van die natuurlikste stowwe wat aan 'n persoon gedra kan word. Van die positiewe eienskappe wat wolprodukte besit, is dat dit nie veel rek of krimp nie, dit is warm in die winter en koel in die somer. Dit kan maklik gekleur word en kan versigtig gewas word. Wol maak 'n groot deel uit van die inkomste vir skaapboere, aangesien alle skape wol dra, of die dier nou geslag word later of nie. Wol bevat ook ander voordelige natuurlike stowwe, bv. wolvet en lanolien (hidriese wolvet), wat in die kosmetiese bedryf aangewend word as bevogtigings- en smeermiddel vir die vel, veral in die winter. Die Babiloniërs het reeds in 4 000 v.C. wolmateriaal geweef. Vandag is Australië, die Sowjetunie, Nieu-Seeland, Suid-Afrika, Argentinië, Uruguay, Turkye, die VSA en Brittanje die vernaamste wolproduserende lande.